M&M’s

M&M’s on suklaamakeinen, joka on kuorrutettu makeiskuorrutteella. M&M’s on Marsin tuotemerkki. Nimi M&M’s tulee samannimisen yrityksen perustajien Forrest Marsin ja Bruce Murrien sukunimien etukirjaimien mukaan. Yhtiö perustettiin 1940-luvun alussa, ja ensimmäisenä markkinana oli Yhdysvaltain puolustusministeriö.

M&M’s on sisältänyt historiansa aikana paljon erilaisia täytteitä, kuten toffeeta, maitosuklaata, maapähkinävoita, valkosuklaata ja tummaa suklaata. Makeisten väreinä ovat olleet ruskea, keltainen, oranssi, punainen, vihreä, turkoosi, vaaleanpunainen, purppura, kellanruskea, sininen ja violetti. Osa väreistä on poistunut markkinoilta.

Historia
pienoiskuva|vasen|M&M’s-makeisia.
M&M’s on saanut innoituksensa sotilaille suunnatuista makeisista. Sotilaat tarvitsivat suklaata, joka ei sulaisi heti olosuhteiden mukaan esimerkiksi trooppisilla alueilla. Forrest Edward Mars törmäsi vastaaviin makeisiin Espanjassa maan sisällissodan aikana 1930-luvulla. Tarinan mukaan Mars matkusteli ympäri Espanjaa makeistehtailijoina tunnettujen Rowntreen suvun jäsenen kanssa. Mars ja Rowntree olisivat tarinan mukaan sopineet vastaavien makeisten tuomisesta yleisille markkinoille. Mars veisi idean Yhdysvaltoihin, jossa makeisista tuli M&M’s. Rowntreet veisivät idean Britanniaan, jossa ne tulivat tunnetuksi nimellä Smarties. Tarina on kuitenkin legendanomainen, eikä sitä voida varmistaa lähteistä.

Forrest Mars oli syrjäytetty sukunsa Yhdysvaltojen liiketoiminnasta. Forrest johti toimintaa Britanniassa, jossa hänen yhtiönsä tunnettiin Mars-patukan tuotannosta. Forrest Mars lähti Britanniasta vuonna 1939 hieman ennen toisen maailmansodan alkamista ja hän palasi Yhdysvaltoihin. Yhdysvalloissa Forrest Mars kaavaili uutta liiketoimintaa. Aavistaen maailman tilanteen hän ppyrki turvaamaan itselleen suklaan tarjonnan. Forrestin isä Frank Mars oli yhdysvaltalaisen suklaatuottaja Hershey Chocolate Companyn suurin asiakas. Forrestilla ei ollut vastaavaa olemassaolevaa logistiikkaa, mutta hän korjasi ongelman ottamalla yhtiöönsä Hersheyn toimitusjohtajan poika William R. Murrien. M&M’s -nimen kaksi m-kirjainta viittaavat sukunimiin Mars ja Murrie. Yhtiö aloitti toimintansa keväällä 1940 Newarkissa New Jerseyssä. Tuotanto alkoi nopeasti. Alkuperäisissä M&M’s makeisissa oli heti tunnetun värikkäät ruskean, keltaisen, vihreän ja punaisen värit. Kartonkiputkiloissa myydyt makeiset tulivat markkinoille vuonna 1941. Peläten mahdollsita kilpailua Mars patentoi niiden tuotantomenetelmän saman vuoden keväänä.

M&M’s ei kärsinyt toisen maailmansodan säännöstelystä joidenkin muiden yhtiöiden tapaan Marsin turvattua jo varhain oman suklaansaantinsa. Lisäksi Yhdysvaltain sotaministeriöstä tuli Marsin suurin asiakas. M&M’s -makeisia hankittiin esimerkiksi pommikoneiden miehistöille Pohjois-Afrikkaan ja Tyynenmeren rintamille. Yhdysvaltain armeija osti makeisia sotilaille Filippiineillä ja Guamissa. Kun maailmansota päättyi ja sotilaat palasivat kotiin, myynti taantui. Mars syytti tilanteesta Bruce Murrieta ja liikekumppanien välit tulehtuivat. Lopulta vuonna 1949 Mars osti Murrien osuuden yhtiöstä 1 miljoonan dollarin hintaan. Myyntikin lähti joidenkin vuosien kuluessa taas nousuun.

Vuonna 1950 M&M’s -maikeisiin alettiin lisätä musta m-kirjain ja vuonna 1954 markkinoille tuli makeisten pähkinäversio. Mainonnassa otettiin käyttöön slogaani Melts in Your Mouth, Not in Your Hand. Myöhemmin valikoimaan on lisätty monia eri makuja.

 M&M’s Suomessa ja maailmalla 
M&M’s-makeiset tulivat Suomen markkinoille tammikuussa 2009, kun Mars Finland lanseerasi tuotteen. Saatavilla olevia makuja ovat maitosuklaa, maapähkinä, tumma suklaa sekä vohveli. M&M’s-makeisia oli voinut myös ostaa lentokentiltä ja laivoilta jo vuosia ennen niiden varsinaista tulemista Suomen markkinoille.

Ruotsissa Mars kävi 2010-luvulla oikeustaistelua Marabouta vastaan Marsin tuotua M&M’s-makeiset Ruotsin markkinoille. Marabou oli tuottanut omia m-nimisiä suklaapähkinärakeitaan vuodesta 1957. Vuonna 2016 annettiin oikeuden päätös, jonka mukaan Mars ei saanut myydä Ruotsissa makeisiaan käyttäen pientä m-kirjainta pakkauksissa tai makeisissa itsessään.

 Lähteet 

 Aiheesta muualla 

 M&M’sin sivusto 

Luokka:Makeismerkit
Luokka:Marsin tuotemerkit
Luokka:Suklaamakeiset